钦定古今图书集成/历象汇编/岁功典/第008卷 > 《题耕织图奉懿旨撰》元·赵孟𫖯
## 钦定古今图书集成/历象汇编/岁功典/第008卷 > 《题耕织图奉懿旨撰》元·赵孟𫖯

正月

《田家》重元日，置酒会邻里。大小易新衣，相戒未明起。
老翁年已迈，含笑弄孙子。老妪惠且慈，白发被两耳。
杯盘且罗列，饮食致甘旨。相呼团栾坐，聊慰衰暮齿。
田硗藉人力，粪壤要锄理。新岁不敢闲，农事自兹始。

二月

东风吹原野，地冻亦已消。早觉农事动，荷锄过相招。
迟迟朝日上，炊烟出林梢。土膏脉既起，良耜利若刀。
高低遍翻垦，宿草不待烧。幼妇颇能家，井臼常自操。
散灰缘旧俗，门迳环周遭。所冀岁有成，殷勤在今朝。

三月

良农知土性，肥瘠有不同。时至万物生，芽糵由地中。
秉耒向畎亩，忽遍西与东。举家往于田，劳瘁在尔农春雨及时降，被野何濛濛。乘兹各布种，庶望西成功。
培根利秋实，仰天望年丰。但使阴阳和，自然仓廪充。

四月

孟夏土加润，苗生无近远；漫漫冒浅陂，芃芃被长阪。
嘉榖虽已植，恶草亦滋蔓。君子与小人，并处必为患。
朝朝荷锄往，薅耨忘疲倦。旦随鸟雀起，归与牛羊晚。
有妇念将饥，过午可无饭。一饱不易得，念此独长叹！

五月

《仲夏》苦雨干，二麦先后熟。南风吹陇亩，惠气散清淑。
是为农夫庆，所望实其腹。酤酒醉比邻，语笑声满屋。
纷然收获罢，高廪起相属。有周成王业，后稷播百谷。
“皇天贻来牟，长世自兹卜。愿言仍岁稔，四海尽蒙福。”

六月

当昼耘水田，农夫亦良苦。赤日背欲裂，白汗洒如雨。
匍匐行水中，泥淖及腰膂。新苗抽利剑，割肤何痛楚。
夫耘妇当馌，奔走及亭午。无时暂休息，不得避炎暑。
谁怜万民食，粒粒非易取。愿陈知稼穑，《无逸》传自古。

七月

大火既西流，凉风日凄厉。古人重稼穑，力田在匪懈。
郊行省农事，禾黍何斾斾。碾以他山石，玉粒使人爱。
大祝须粢盛，一一稽古制。是为五榖长，异彼稊与稗。
炊之香且美，可用享上帝。岂惟足食人，一饱有所待。

八月

白露下百草，茎叶日纷委。是时禾黍登，充积遍都鄙。
在郊既千庾，入邑复万轨。人言田家乐，此乐谁可比。
租赋已输官，所馀足储峙。不然风雪至，冻馁及妻子。
优游茅檐下，庶可以卒岁。太平元有象，治世乃如此。

九月

“大家饶米面，何啻百室盈。”纵复人力多，舂磨常不停。
激水转大轮，硙碾亦易成。古人有机智，用之可厚生。
朝出连百车，暮入还满庭。勾稽数多寡，必假布算精。
小人好争利，昼夜心营营。君子贵知足，知足万虑轻。

十月

孟冬农事毕，榖粟既已藏。弥望四野空，槁秸亦在场。
朝廷政方理，庶事和阴阳。所以频岁登，不忧旱与蝗。
置酒燕乡里，尊老列上行。肴羞不厌多，炰羔复烹羊。
纵饮穷日夕，为乐殊未央。祷天祝圣人，万年长寿昌。

十一月

“农家值丰年，乐事日熙熙。黑黍可酿酒，在牢羊豕肥。
东邻有一女，西邻有一儿。儿年十五六，女大亦可筓。
财礼不求备，多少取随宜。冬前与冬后，昏嫁利此时。
但愿子孙多，门户可扶持。”女当力蚕桑，男当力耘耔。

十二月

一日不力作，一日食不足。惨淡岁云暮，风雪入破屋。
老农气力衰，伛偻腰背曲。索绹民事急，昼夜互相续。
饭牛欲牛肥，茭槁亦预蓄。蹇驴虽劣弱，挽车致百斛。
农家极劳苦，岁岂恒稔熟。能知稼穑艰，天下自蒙福。

右耕

正月

正月新献岁，最先理农器。女工并时兴，蚕室临期治。
初阳力未胜，早春尚寒气。窗户当奥密，勿使风雨至。
田畴耕耨动，敢不修耒耜。经冬牛力弱，相戒勤饭饲。
万事非预备，仓卒恐不易。田家亦良苦，舍此复何计。

二月

仲春冻初解，阳气方满盈。旭日照原野，万物皆欣荣。
是时可种桑，插地易抽萌。列树遍阡陌，东西各纵横。
岂惟篱落间，采叶惮远行。大哉皇元化，四海无交兵。
种桑日巳广，弥望绿云平。匪惟锦绮谋，祇以厚民生。

三月

三月蚕始生，纤细如牛毛。婉娈闺中女，素手握金刀。
切叶以饲之，拥纸散周遭。庭树鸣黄鸟，发声和且娇。
蚕饥当采桑，何暇事游遨。田时人力少，丈夫方种苗。
相将挽长条，盈筐不终朝。数口望无寒，敢辞终岁劳。

四月

四月夏气清，蚕大已属眠。高首何昂昂，蛾眉复娟娟。
不忧桑叶少，遍野如绿烟。相呼携筐去，迢递立远阡。
梯空伐条枚，叶上露未干。蚕饥当早归，秉心静以专。
饬躬修妇事，黾勉当盛年。救忙多女伴，笑语方喧然。

五月

五月夏已半，谷莺先弄晨。老蚕成雪茧，吐丝乱纷纭。
伐苇作曲薄，束缚齐榛榛。黄者黄如金，白者白如银。
烂然满筐筥，爱此颜色新。欣欣举家喜，稍慰经时勤。
有客过相问，笑声闻四邻。论功何所归，再拜谢蚕神。

六月

釜下烧柴紫，“取茧投釜中。纤纤女儿手，抽丝疾如风。
田家五六月，绿树阴相蒙。但闻缲车响，远接村西东。
旬日可经绢，弗忧杼轴空。妇人能蚕桑，家道当不穷。
更望时雨足，二麦亦稍丰。酟酒田家饮，醉倒妪与翁。”

七月

七月暑尚炽，长日弄机杼。头蓬不暇梳，挥手汗如雨。
嘤嘤时鸟鸣，灼灼红榴吐。何心娱耳目，往来忘伛偻织为机中素，老幼要纫补。青灯照夜梭，《蟋蟀》窗外语。
辛勤亦何有，身体衣几缕。嫁为田家妇，终岁服劳苦。

八月

池水何洋洋，沤麻水中央。数日庶可取，引过两手长。
织绢能几时，织布已复忙。依依小儿女，岁晚叹无裳。
布襦不掩胫，念之热中肠。朝缉满一篮，暮缉满一筐。
行看机中布，计日渐可量。我衣苟已成，不忧天早霜。

九月

季秋霜露降，凛凛寒气生。是月当授衣，有布织未成。
天寒催刀尺，机杼可无营。教女学纺纑，举足疾且轻。
舍南与舍北，嘒嘒闻车声。通都富豪家，华屋贮娉婷。
被服杂罗绮，五色相间明。听说贫家女，恻然当动情。

十月

丰年禾黍登，农心稍逸乐。小儿渐长大，终岁荷锄䦆。
目不识一字，每念心作恶。东邻方迎师，收拾令上学。
后月日南至，相贺因旧俗。为女裁新衣，修短巧量度。
龟手事塞向，庶御北风虐。人生真可叹，至老长力作。

十一月

冬至阳来复，草木渐滋萌。君子重其然，吾道自此亨。
父母坐堂上，子孙列前荣。再拜称上寿，所愿百福并。
人生属明时，四海方太平。民无札瘥者，厚泽敷群情。
衣食苟给足，礼义自此生。愿言兴学校，庶几教化成。

十二月

忽忽岁将尽，人事可稍休。寒风吹桑林，日夕声飕飕。
墙南地不冻，垦掘为坑沟。斫桑埋其中，明年芽早抽。
“是月浴蚕种，自古相传流。蚕出易脱壳，丝纩亦倍收。
及时不努力，知有来岁不。手冻不足惜，冀免号寒忧。”

右织